Preller se laaste werk onthul | Netwerk24
Toe die gevierde kunstenaar Alexis Preller op 13 Januarie 1975 oorlede is, het daar een onvoltooide skildery in sy ateljee agtergebly, ’n werk waar die middelste deel van die doek delikaat met die gesig van ’n geheimsinnige figuur beskilder is.
Aspire Art Auctions gaan dié werk, Christ Head, vir die eerste keer op 3 April in die openbaar onthul. Dié geleentheid gaan gehou word by die Edoardo Villa-museum by die Universiteit van Pretoria en die geskiedenis en konsep gaan bespreek word.
Dié skildery verskyn in situ in die SAUK se dokumentêre rolprent oor Preller wat in die 1970’s vervaardig is. Dit het deel uitgemaak van die Men of Merit-reeks.
Preller word as een van die belangrikste en herkenbaarste moderne kunstenaars in Suid-Afrika bestempel en sy werk is hoogs versamelbaar. In die vier dekades sedert sy laaste uitstalling in 1975 kort voor sy dood het sy aansien van krag tot krag gegaan.
Die aanvraag na sy werk bly robuus en in 2018 is ’n omset van R32 miljoen plaaslik en in die buiteland behaal, volgens MutualArt.
Die geleentheid om die laaste Preller onder oë te kry is oop vir die publiek, maar ruimte is beperk. Om ’n plek by die geleentheid te bespreek, kontak Kathryn del Boccio by kathryn@aspireart.net of 011 243 5243.